b"\n_START_ARTICLE_\nJelko Kacin\n_START_SECTION_\n\xc5\xbdivljenjepis\n_START_PARAGRAPH_\nJelko Kacin je leta 1981 diplomiral iz obramboslovja na temo \xc5\xbdenske v oboro\xc5\xbeenih silah. Nato je pisal \xc4\x8dlanke za revijo Obramba in med drugim leta 1986 kon\xc4\x8dal poljudnoznanstveno knjigo Sodobna letala in helikopterji._NEWLINE_Po prvih demokrati\xc4\x8dnih volitvah leta 1990 je postal namestnik takratnega obrambnega ministra Janeza Jan\xc5\xa1e. Leta 1991 je kot \xc4\x8dlan Slovenske demokrati\xc4\x8dne zveze postal minister za informiranje, ustanovil Slovensko tiskovno agencijo in med slovensko osamosvojitveno vojno zaslovel z vsakodnevnimi tiskovnimi konferencami._NEWLINE_Ob razpadu SDZ se je pridru\xc5\xbeil Bav\xc4\x8darjevi Demokratski stranki (ki se je leta 1994 zdru\xc5\xbeila z LDS) in leta 1992 neuspe\xc5\xa1no kandidiral na volitvah za predsednika Slovenije. Marca 1994, po aferi Depala vas, je nasledil odstavljenega Janeza Jan\xc5\xa1o na polo\xc5\xbeaju ministra za obrambo in to funkcijo opravljal do parlamentarnih volitev leta 1996. Leta 1995 je opozicija zaradi spornih komunikacijskih treningov na ministrstvu neuspe\xc5\xa1no izvedla interpelacijo proti njemu._NEWLINE_V letih 1996 in 2000 je bil na listi LDS izvoljen v Dr\xc5\xbeavni zbor in med obema mandatoma bil predsednik Odbora za mednarodne odnose. 16. oktobra 1998 je v besednem dvoboju z Ivom Hvalico podlegel provokaciji in ga udaril s \xc4\x8dasopisom. To velja za prvi fizi\xc4\x8dni\xc2\xa0\xc2\xbbobra\xc4\x8dun\xc2\xab\xc2\xa0v zgodovini slovenskega parlamenta. Bil je \xc4\x8dlan slovenske delegacije v Parlamentarni skup\xc5\xa1\xc4\x8dini Sveta Evrope, eden prvih slovenskih opazovalcev v Evropskem parlamentu, leta 2004 pa je bil izvoljen za evropskega poslanca, kjer deluje v poslanski skupini liberalcev in demokratov. 15. oktobra 2005 je na polo\xc5\xbeaju predsednika LDS nasledil Antona Ropa. Ker mu stranke ni uspelo konsolidirati po porazu na parlamentarnih volitvah 2004, ga je 30. junija na polo\xc5\xbeaju predsednice LDS nasledila Katarina Kresal._NEWLINE_Leta 2014 je na volitvah v evropski parlament kandidiral na listi Kacin Konkretno s podporo Liberalne demokracije Slovenije._NEWLINE_V letih 1994, 2001 in 2004 je sodeloval pri organizaciji poteka kolesarske dirke Giro d'Italia skozi Slovenijo."